એ સાદી સમજણની વાત છે કે કોઈ પણ સમસ્યાના ઊપાય માટે સૌથી પહેલાં જે તે સમસ્યાનો સ્વીકાર કરવો. કેરળના કન્નૂર જિલ્લા પ્રશાસને આ મામલાને પૂરી ગંભીરતાથી લીધો અને તેને અનુરૂપ પગલાં ભરવાનું નક્કી કર્યું. આ વિસ્તારમાં અગાઉ પણ અનેક વાર વોટ્સેપ કે ફેસબુકના માધ્યમ થકી અફવાઓ પ્રસરી હતી. આ મહિનાથી પ્રશાસને કન્નૂરની દોઢસો સરકારી શાળાઓના શિક્ષકોને સાંકળીને એક કાર્યક્રમ શરૂ કરવાનું આયોજન કર્યું, જેનું નામ છે ‘સત્યમેવ જયતે.’ આ કાર્યક્રમ અંતર્ગત શિક્ષકો આઠમા ધોરણથી બારમા ધોરણ સુધીના વિદ્યાર્થીઓને તાલિમ આપશે. ખોટા સમાચાર કે માહિતીને શી રીતે ઓળખવા, સનસનાટીખેજ સમાચારોનું આકર્ષણ અને ‘ફિલ્ટર બબલ’ (વેબસાઈટ દ્વારા ઈચ્છિત બાબત જ દર્શાવાય એવી સ્થિતિ) ની વિભાવના તેઓ ઉદાહરણ સહિત વિદ્યાર્થીઓને સમજાવશે. બંધારણના પરિચ્છેદ (એ) (એચ) ના હાર્દને અનુરૂપ વૈજ્ઞાનિક અભિગમ, માનવવાદ તેમજ પૂછપરછ તથા સુધારાનું વલણ વિકસાવવાનો આ કાર્યક્રમનો મુખ્ય હેતુ છે. દેશભરમાં પ્રસરી રહેલાં અનેક પ્રકારનાં જૂઠાણાં બાબતે વિદ્યાર્થીઓ સાવધ બને, સતર્ક બને, શંકાશીલ બને અને તેની પૂરતી ચકાસણી કરીને તેને આગળ વધતાં અટકાવે એ રીતે તેમને તૈયાર કરવામાં આવશે.